TIJORAT BANKLARINING AKSIYALARINI XARID QILISh VA ULAR BO‘YIChA DIVIDENDLAR OLIShDA SOLIQ IMTIYOZLARINI QO‘LLASh TARTIBI TO‘G‘RISIDAGI NIZOMNI TASDIQLASh HAQIDA

O‘zbekiston Respublikasi “Davlat soliq xizmati to‘g‘risida”gi Qonunining 7-moddasi va O‘zbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni rag‘batlantirish chora-tadbirlari to‘g‘risida”gi PF-3831-son Farmoniga (O‘zbekiston Respublikasi qonun hujjatlari to‘plami, 2006-y., 51-52-son, 503-modda) muvofiq qaror qilamiz:
 1. Ilova qilinayotgan Tijorat banklarining aksiyalarini xarid qilish va ular bo‘yicha dividendlar olishda soliq imtiyozlarini qo‘llash tartibi to‘g‘risidagi nizom tasdiqlansin.
 2. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgach kuchga kiradi.
 Mazkur Nizom O‘zbekiston Respublikasi “Davlat soliq xizmati to‘g‘risida”gi Qonunning 7-moddasi va O‘zbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni rag‘batlantirish chora-tadbirlari to‘g‘risida”gi PF-3831-son Farmoniga (O‘zbekiston Respublikasi qonun hujjatlari to‘plami, 2006-y., 51-52-son, 503-modda) muvofiq, tijorat banklarining aksiyalarini xarid qilish va ular bo‘yicha dividendlar olishda soliq imtiyozlarini qo‘llash tartibini belgilaydi.
 1. O‘zbekiston Respublikasi Prezidentining 2006-yil 19-dekabrdagi “Tijorat banklarining kapitallashish darajasini oshirishni rag‘batlantirish chora-tadbirlari to‘g‘risida”gi PF-3831-son Farmoniga muvofiq 2007-yilning 1-yanvaridan boshlab 2010-yilning 1-yanvarigacha:
 yuridik shaxslarning tijorat banklari aksiyalari bo‘yicha dividend sifatida olingan daromadlari soliq solishdan ozod qilinadi;
 foyda solig‘i va yagona soliq to‘lovi bo‘yicha soliqqa tortish bazasi birlamchi va qo‘shimcha ravishda chiqarilgan tijorat banklari aksiyalarini xarid qilishga yo‘naltiriladigan mablag‘lar summasiga teng miqdorda kamaytiriladi.
 2. Ushbu Nizomning 1-bandida nazarda tutilgan imtiyozlar tijorat banklarining 2007-yil 1-yanvaridan boshlab sotib olingan aksiyalariga, shuningdek 2009-yilning 31-dekabriga qadar to‘lanadigan aksiyalar bo‘yicha dividendlarga nisbatan qo‘llaniladi.
 3. Ushbu Nizomning 1-bandida nazarda tutilgan imtiyozlar quyidagilarga tatbiq etilmaydi:
 a) 2010-yilning 1-yanvaridan keyin tijorat banklarining aksiyalari bo‘yicha hisoblangan dividendlarga;
 b) imtiyoz muddatidan avvalgi va keyingi davrda birlamchi va qo‘shimcha ravishda chiqarilgan tijorat banklari aksiyalarini xarid qilishga yo‘naltiriladigan mablag‘lar summasiga;
 v) tijorat banklari aksiyalarini ikkilamchi bozorda xarid qilishga yo‘naltirilgan mablag‘lar summasiga.
 4. Ushbu Nizom doirasida tijorat banklari 2007-yilning 1-yanvaridan boshlab 2009-yilning 31-dekabrigacha bo‘lgan davrda hisoblangan dividendlar bo‘yicha to‘lov manbaidan soliq ushlab qolmaydi. Shu bilan birga, yuridik shaxs — dividend oluvchilarning dividendlaridan ham soliq undirilmaydi.
 5. Yuridik shaxslarga berilgan imtiyozlarni rasmiylashtirish va buxgalterlik hisobida aks ettirish tartibi Yuridik shaxslarga soliqlar, bojxona va majburiy to‘lovlarni budjetga to‘lash bo‘yicha berilgan imtiyozlarni rasmiylashtirish va buxgalterlik hisobida aks ettirish tartibi to‘g‘risida nizomning (2005-yil 2-aprel, ro‘yxat raqami 1463 — O‘zbekiston Respublikasi qonun hujjatlari to‘plami, 2005-y., 14-son, 105-modda) 3-paragrafi bilan tartibga solinadi.
 6. Daromad (foyda) solig‘i hisob-kitobi shaklida:
 a) yuridik shaxslarning tijorat banklari aksiyalari bo‘yicha dividendlar sifatida olingan daromadlari “Aksiyalar va boshqa qimmatli qog‘ozlar bo‘yicha dividendlar (foizlar)” satrida aks ettiriladi;
 b) birlamchi va qo‘shimcha ravishda chiqarilgan tijorat banklari aksiyalarini xarid qilishga yo‘naltirilgan mablag‘lar summasi “Amaldagi soliq qonunchiligiga muvofiq soliq solinadigan daromad (foyda)ning kamayishi (imtiyozlar bo‘yicha ma’lumotnoma ilova qilinmoqda)” satrida aks ettiriladi.
 7. Yagona soliq to‘lovi to‘lovchilari yagona soliq to‘lovi hisob-kitobi shaklida “Yalpi tushumdan chiqarib tashlanadigan summalar” satrida quyidagi kichik satrlarni qo‘shimcha ravishda ko‘rsatadilar:
 yuridik shaxslarning tijorat banklari aksiyalari bo‘yicha dividend sifatida olingan daromadlari;
 birlamchi va qo‘shimcha ravishda chiqarilgan tijorat banklari aksiyalarini xarid qilishga yo‘naltirilgan mablag‘lar summasi.
 8. Obodonlashtirish va ijtimoiy infratuzilmani rivojlantirish solig‘i hisob-kitobi shaklida:
 yuridik shaxslarning tijorat banklari aksiyalari bo‘yicha dividendlar sifatida olgan daromadlari “barcha soliqlar to‘langandan so‘ng korxona tasarrufida qoladigan foyda (sof foyda)” satrida aks ettiriladi;
 “Ma’lumot uchun: Barcha soliqlar to‘langandan so‘ng korxona tasarrufida qoladigan foyda (sof foyda) Hisoblangan dividendlar to‘g‘risidagi ma’lumotnomaga muvofiq ___________________so‘mga kamaytirildi” degan yozuv kiritiladi.
 9. Ushbu Nizomning 6—8-bandlarida ko‘rsatib o‘tilgan satrlar mazkur Nizomning 1 va 2-son ilovalarida keltirilgan shakllarga muvofiq Hisoblangan dividendlar to‘g‘risidagi ma’lumotnoma hamda birlamchi va qo‘shimcha ravishda chiqarilgan aksiyalarni xarid qilganlik to‘g‘risidagi ma’lumotnoma mavjud bo‘lgan taqdirda to‘ldiriladi. Bunda, yuridik shaxslar hisob-kitoblarga bu ma’lumotnomalarning nusxalarini ilova qiladi.
 10. Dividendlar ko‘rinishida daromad to‘lovchi tijorat banklari quyidagilarga majburlar:
 a) ushbu Nizomning 3-son ilovasiga muvofiq dividendlar sifatida hisoblangan va to‘langan daromadlar hamda ular bo‘yicha imtiyozlar summasini har bir yuridik shaxs bo‘yicha va har bir to‘lov bo‘yicha alohida hisobini yuritish;
 b) dividend ko‘rinishida daromad olayotgan yuridik shaxslarga ularning talabiga ko‘ra ushbu Nizomning 1-son ilovasiga muvofiq Hisoblangan dividendlar to‘g‘risidagi ma’lumotnomani yuborish.
 11. Tijorat banklari birlamchi va qo‘shimcha ravishda chiqarilgan aksiyalarni sotishda mazkur aksiyalarni xarid qiluvchi yuridik shaxslarga ularning talabiga ko‘ra mazkur Nizomning 2-ilovasiga muvofiq Birlamchi va qo‘shimcha ravishda chiqarilgan aksiyalarni xarid qilganlik to‘g‘risidagi ma’lumotnomani taqdim etishga majburlar.
 12. Yuridik shaxslar berilgan soliq imtiyozlarini hisobga olgan holda qonun hujjatlariga muvofiq soliqlarni to‘g‘ri hisoblanishiga va soliqlarning o‘z vaqtida to‘lanishiga javobgarlar.
 13. Ushbu Nizomning to‘g‘ri qo‘llanishi ustidan nazorat davlat soliq xizmati organlari va O‘zbekiston Respublikasi Markaziy banki tomonidan amalga oshiriladi.